รมว.คมนาคม ลงนามความร่วมมือ EASA แก้ปัญหาการบินของไทย
รมว.คมนาคม ลงนามความร่วมมือ EASA แก้ปัญหาการบินของไทย เรื่องกฎระเบียบ-บุคลากร
8 ธ.ค. 2558

นายอาคม เติมพิทยาไพสิฐ รมว.คมนาคม เป็นประธานพิธีลงนามร่วม Cooperation Framework Arrangement on Aviation Safety ระหว่าง นายจุฬา สุขมานพ อธิบดีกรมท่าอากาศยาน รักษาการผู้อำนวยการสำนักงานการบินพลเรือนแห่งประเทศไทย (The Civil Aviation Authority of Thailand : CAAT) และ Mr. Patrick Ky Executive Director of The European Aviation Safety Agency (EASA)
โดยมีนายออมสิน ชีวะพฤกษ์ รมช.คมนาคม นายชาติชาย ทิพย์สุนาวี ปลัดกระทรวงคมนาคม นายดรุณ แสงฉายและนายพีระพล ถาวรสุภเจริญ รองปลัดกระทรวงคมนาคม พลอากาศเอก ตรีทศ สนแจ้ง ผู้บัญชาการทหารอากาศ และผู้บัญชาการศูนย์บัญชาการแก้ไขปัญหาการบินพลเรือน เป็นสักขีพยาน
สำหรับวัตถุประสงค์ในการลงนามความร่วมมือระหว่างกพท.และ EASA เพื่อส่งเสริมและยกระดับความปลอดภัยด้านการบินพลเรือนของประเทศไทย ซึ่งจะเน้นความร่วมมือในด้านการจัดทำกฎระเบียบและแลกเปลี่ยนบุคลากร โดยนำแนวคิด วิธีการกฎระเบียบ วิธีปฎิบัติ และเอกสารคู่มือต่างๆ ของ EASA มาเป็นแนวทางการออกกฎระเบียบด้านความปลอดภัยการบินของไทย รวมถึงการปรับปรุงโครงสร้างองค์กรกำกับดูแลความปลอดภัยด้านการบินพลเรือน ตลอดจนการพัฒนาบุคลากรด้านการบินพลเนือนของประเทศไทยให้มีประสิทธิภาพมากยิ่งขึ้น